[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 26.11.2007

KOM(2007) 752 endelig

Forslag til

RÅDETS BESLUTNING

om bemyndigelse af Det Forenede Kongerige til fortsat at anvende en foranstaltning, der fraviger artikel 26, stk. 1, litra a), og artikel 168 og 169 i direktiv 2006/112/EF om det fælles merværdiafgiftssystem (Kun den engelske udgave er autentisk)

(forelagt af Kommissionen)

BEGRUNDELSE

BAGGRUNDEN FOR FORSLAGET |

110 | Begrundelse og formål I henhold til artikel 395, stk. 1, i direktiv 2006/112/EF af 28. november 2006 om det fælles merværdiafgiftssystem kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i direktivet, for at forenkle momsopkrævningen eller for at undgå visse former for momsunddragelse eller momsundgåelse. Ved brev registreret i Kommissionens Generalsekretariat den 5. februar 2007 anmodede Det Forenede Kongerige om bemyndigelse til fortsat at anvende en fravigelse, som første gang blev tilladt ved Rådets beslutning 95/252/EF af 29. juni 1995 og efterfølgende ved Rådets beslutning 98/198/EF af 9. marts 1998 (med senere ændringer). I overensstemmelse med artikel 395, stk. 2, i direktiv 2006/112/EF underrettede Kommissionen ved brev af 15. oktober 2007 de øvrige medlemsstater om Det Forenede Kongeriges anmodning. Ved brev af 17. oktober underrettede Kommissionen Det Forenede Kongerige om, at den rådede over alle de oplysninger, den fandt nødvendige for at kunne vurdere anmodningen. |

120 | Generel baggrund Ved ovennævnte rådsbeslutninger fik Det Forenede Kongerige bemyndigelse til at begrænse retten til at fradrage den indgående moms ved leje eller leasing af personbiler, der anvendes af afgiftspligtige personer i virksomheden såvel som privat, til 50 % og til ikke at betragte afgiftspligtige personers private anvendelse af sådanne leasede eller lejede biler som en tjenesteydelse mod vederlag. Fravigelsen fritager lejeren eller leasingtageren for at føre et detaljeret kørselsregnskab over privatkørsel foretaget i sådanne biler og for at svare afgift moms på privat kørsel. Fravigelsen er derfor hovedsagligt at betragte som en forenklende foranstaltning. Fravigelsen er blevet forlænget flere gange og udløber den 31. december 2007. Generelt tillades fravigelser i et begrænset tidsrum, som giver mulighed for at vurdere, om den særlige foranstaltning er hensigtsmæssig og effektiv. På grundlag af de foreliggende oplysninger konkluderer Kommissionen, at fordelingen på 50 % mellem erhvervsmæssig og privat anvendelse (eller enhver anden ikke-erhvervsmæssig anvendelse som omhandlet i artikel 26, stk. 1, litra a), i direktiv 2006/112/EF) fortsat afspejler den måde, hvorpå afgiftspligtige personer i Det Forenede Kongerige generelt anvender leasede og lejede biler erhvervsmæssigt og privat. De juridiske og faktiske omstændigheder, som lå til grund for den oprindelige fravigelse, er derfor fortsat relevante. Den 29. oktober 2004 fremlagde Kommissionen et forslag for Rådet, som omfatter en harmonisering af de kategorier af udgifter, for hvilke medlemsstaterne kan fastsætte undtagelser fra fradragsretten (det såkaldte momsforenklingsforslag (KOM(2004)728 endelig.)). Da udgifter i forbindelse med motorkøretøjer er omfattet af forslaget, bør en forlængelse af fravigelsens gyldighedsperiode ikke gå ud over datoen for direktivforslagets vedtagelse og ikrafttræden. Fravigelsen bør under alle omstændigheder ikke gælde længere end til den 31. december 2010, såfremt direktivforslaget ikke er trådt i kraft på dette tidspunkt, hvorved det vil være muligt at vurdere, om begrænsningen til 50 % fortsat på en rimelig og acceptabel måde afspejler den generelle fordeling mellem erhvervsmæssig og privat anvendelse. |

130 | Gældende bestemmelser på det område, som forslaget vedrører Rådets beslutning 98/198/EF af 9. marts 1998 om bemyndigelse af Det Forenede Kongerige til at forlænge en foranstaltning, der fraviger bestemmelserne i artikel 6 og 17 i Rådets sjette direktiv (77/388/EØF) om harmonisering af medlemsstaternes lovgivning om omsætningsafgifter (EFT L 76 af 13.3.1998, s. 31), ændret ved Rådets beslutning 99/79/EF af 18. januar 1999 (EFT L 27 af 2.2.1999, s. 22), Rådets beslutning 2000/747/EF af 27. november 2000 (EFT L 302 af 1.12.2000, s. 63), Rådets beslutning 2003/909/EF af 22. december 2003 (EFT L 342 af 30.12.2003, s. 49) og Rådets beslutning 2004/855/EF af 7. december 2004 (EUT L 369 af 16.12.2004, s. 61). I medfør af artikel 176 i direktiv 2006/112/EF fastsætter Rådet de udgifter, der ikke giver ret til fradrag af momsen. Indtil dette er sket, kan medlemsstaterne opretholde de undtagelser, som var gældende i henhold til deres nationale lovgivning pr. 1. januar 1979. Der findes derfor en række "stand still"-bestemmelser, som begrænser fradragsretten for så vidt angår motorkøretøjer. |

141 | Overensstemmelse med andre EU-politikker og -mål Ikke relevant. |

HØRING AF INTERESSEREDE PARTER OG KONSEKVENSANALYSE |

Høring af interesserede parter |

219 | Ikke relevant. |

Ekspertbistand |

229 | Der var ikke brug for ekstern ekspertbistand. |

230 | Konsekvensanalyse Forslaget til beslutning har til formål at forlænge gyldigheden af en forenklende foranstaltning, som fritager afgiftspligtige personer fra at føre kørselsregnskab over privatkørsel foretaget i firmabiler og for at svare afgift herfor, og det har derfor en potentiel positiv økonomisk virkning. Da fravigelsen har begrænset omfang og varighed, vil virkningen under alle omstændigheder været begrænset. Den foreslåede foranstaltning harmonerer endvidere med Kommissionens forslag i KOM(2004)728, der indeholder regler om hvilke udgiftsformer, der eventuelt kan omfattes af en begrænsning af fradragsretten. |

FORSLAGETS RETLIGE ASPEKTER |

305 | Resumé af forslaget Bemyndigelse af Det Forenede Kongerige til at anvende en foranstaltning, der fraviger direktiv 2006/112/EF med hensyn til en begrænsning på 50 % af retten til at fradrage den indgående moms ved leje eller leasing af biler, der ikke udelukkende anvendes erhvervsmæssigt. Når fradragsretten er begrænset, fritages den afgiftspligtige person fra at svare moms af den private anvendelse af køretøjet. Beslutningen vil enten udløbe på det tidspunkt, der er angivet i beslutningen, eller på det tidspunkt, hvor der træder fællesskabsbestemmelser i kraft om begrænsninger af fradragsretten på området. |

310 | Retsgrundlag Artikel 395 i Rådets direktiv 2006/112/EF af 28. november 2006 om det fælles merværdiafgiftssystem. |

329 | Subsidiaritetsprincippet I henhold til momsdirektivets artikel 395 skal den foreslåede foranstaltning, som bemyndiger en medlemsstat til at fravige direktivets bestemmelser, vedtages af Rådet på forslag af Kommissionen. Den foreslåede foranstaltning kan derfor kun vedtages på fællesskabsplan. |

Proportionalitetsprincippet Forslaget er i overensstemmelse med proportionalitetsprincippet af følgende grunde: |

331 | Beslutningen vedrører en bemyndigelse til en medlemsstat på dennes egen anmodning og udgør ikke en forpligtelse. |

332 | I betragtning af fravigelsens meget begrænsede anvendelsesområde står den særlige foranstaltning i rimeligt forhold til det tilstræbte mål. |

Reguleringsmiddel/reguleringsform |

341 | Foreslået reguleringsmiddel: andet. |

342 | Andre midler ville ikke være hensigtsmæssige af følgende grunde: Efter artikel 395 i momsdirektivet er en fravigelse af de fælles momsregler kun mulig, hvis Rådet med enstemmighed og på forslag af Kommissionen giver tilladelse til det. En rådsbeslutning er det mest egnede reguleringsmiddel, da den kan rettes til de enkelte medlemsstater. |

BUDGETMÆSSIGE KONSEKVENSER |

409 | Forslaget får ingen følger for Fællesskabets budget. |

YDERLIGERE OPLYSNINGER |

Fornyet gennemgang/revision/udløbsklausul |

533 | Forslaget indeholder en udløbsklausul. |

1. Forslag til

RÅDETS BESLUTNING

om bemyndigelse af Det Forenede Kongerige til fortsat at anvende en foranstaltning, der fraviger artikel 26, stk. 1, litra a), og artikel 168 og 169 i direktiv 2006/112/EF om det fælles merværdiafgiftssystem

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 2006/112/EF af 28. november 2006 om det fælles merværdiafgiftssystem[1] (moms), særlig artikel 395, stk. 1,

under henvisning til forslag fra Kommissionen[2], og

ud fra følgende betragtninger:

(1) Ved Rådets beslutning 95/252/EF[3] og efterfølgende ved Rådets beslutning 98/198/EF[4] bemyndigede Rådet Det Forenede Kongerige til at begrænse en lejers eller leasingtagers fradragsret til 50 % af merværdiafgiften på udgifter til leje eller leasing af en personbil, når denne ikke udelukkende anvendes erhvervsmæssigt. Det Forenede Kongerige fik ligeledes tilladelse til ikke at betragte privat brug af en bil, der er lejet eller leaset af en afgiftspligtig person til erhvervsmæssige formål, som en tjenesteydelse mod vederlag. Forenklingen fritog lejere/leasingtagere for at føre kørselsregnskab over privatkørsel foretaget i firmabiler og for at svare afgift på privatkørsel i firmabiler.

(2) Ved brev registreret af Kommissionens Generalsekretariat den 5. februar 2007 anmodede Det Forenede Kongerige om forlængelse af gyldighedsperioden for den fravigelse, som udløber den 31. december 2007.

(3) I overensstemmelse med artikel 395, stk. 2, i direktiv 2006/112/EF underrettede Kommissionen ved brev af 15. oktober 2007 de øvrige medlemsstater om Det Forenede Kongeriges anmodning. Ved brev af 17. oktober 2007 underrettede Kommissionen Det Forenede Kongerige om, at den rådede over alle de oplysninger, den fandt nødvendige for at kunne vurdere anmodningen.

(4) De juridiske og faktiske forhold, som lå til grund for bemyndigelsen til at anvende en fravigelse, har ikke ændret sig og er fortsat gældende.

(5) Den 29. oktober 2004 fremsatte Kommissionen et forslag til rådsdirektiv om ændring af direktiv 77/388/EØF, nu direktiv 2006/112/EF, som omfattede en harmonisering af de kategorier af udgifter, for hvilke der kan gælde undtagelser fra fradragsretten[5]. I henhold til forslaget kan der fastsættes undtagelser fra fradragsretten for motorkøretøjer. Det er derfor hensigtsmæssigt at forlænge bemyndigelsen, indtil direktivet træder i kraft. Dog vil bemyndigelsen under alle omstændigheder udløbe senest den 31. december 2010, såfremt direktivforslaget ikke er trådt i kraft på dette tidspunkt, hvorved det vil være muligt at vurdere, om denne beslutning er nødvendig i lyset af den generelle fordeling mellem erhvervsmæssig og privat anvendelse.

(6) Forlængelsen af fravigelsen vil ikke få nogen negativ indvirkning på De Europæiske Fællesskabers egne indtægter fra merværdiafgiften -

VEDTAGET FØLGENDE BESLUTNING:

Artikel 1

Som undtagelse fra artikel 168 og 169 i Rådets direktiv 2006/112/EF bemyndiges Det Forenede Kongerige til kun at give lejere eller leasingtagere fradragsret for 50 % af momsen på udgifter til leje eller leasing af en personbil, når bilen ikke udelukkende anvendes erhvervsmæssigt.

Artikel 2

Som undtagelse fra bestemmelserne i artikel 26, stk. 1, litra a), i Rådets direktiv 2006/112/EØF bemyndiges Det Forenede Kongerige til ikke at sidestille anvendelse til privat brug af en bil, som en afgiftspligtig person har lejet eller leaset til erhvervsmæssigt formål, med en tjenesteydelse mod vederlag.

Artikel 3

Denne bemyndigelse udløber på dagen for ikrafttrædelsen af Fællesskabets regler for hvilke udgifter i forbindelse med motoriserede vejkøretøjer, der ikke giver ret til fuldt fradrag af merværdiafgiften, dog senest den 31. december 2010.

Artikel 4

Denne beslutning er rettet til Det Forenede Kongerige Storbritannien og Nordirland.

Udfærdiget i Bruxelles, den .

På Rådets vegne

Formand

[1] EUT L 347 af 11.12.2006, s. 1. Ændret ved direktiv 2006/138/EF (EUT L 384 af 29.12.2006, s. 92).

[2] EUT C af , s. .

[3] EFT L 159 af 11.7.1995, s. 19.

[4] EFT L 76 af 13.3.1998, s. 31. Senest ændret ved beslutning 2004/855/EF (EUT L 369 af 16.12.2004, s. 61).

[5] KOM(2004) 728 endelig.